Document ID: 32007R0824

ΚΑΝΟΝΙΣΜΌΣ (ΕΚ) αριθ. 824/2007 ΤΟΥ ΣΥΜΒΟΥΛΊΟΥ
της 10ης Ιουλίου 2007
για το άνοιγμα και τον τρόπο διαχείρισης αυτόνομων κοινοτικών δασμολογικών ποσοστώσεων για ορισμένα προϊόντα αλιείας για την περίοδο 2007-2009
(Κείμενο που παρουσιάζει ενδιαφέρον για τον ΕΟΧ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 26,
την πρόταση της Επιτροπής,
Εκτιμώντας τα ακόλουθα:
(1)
Ο εφοδιασμός της Κοινότητας με ορισμένα προϊόντα αλιείας εξαρτάται σήμερα από εισαγωγές από τρίτες χώρες. Είναι προς το συμφέρον της Κοινότητας να αναστέλλει εν μέρει ή πλήρως τους δασμούς που επιβάλλονται στα εν λόγω προϊόντα, στο πλαίσιο κοινοτικών δασμολογικών ποσοστώσεων κατάλληλου όγκου. Για να μην τεθούν σε κίνδυνο οι προοπτικές ανάπτυξης των προϊόντων αυτών στην Κοινότητα ενώ παράλληλα θα εξασφαλισθεί ο ικανοποιητικός εφοδιασμός των βιομηχανιών που τα χρησιμοποιούν, θα πρέπει να ανοιχθούν οι δασμολογικές αυτές ποσοστώσεις με την επιβολή μεταβλητών δασμών ανάλογα με την ευαισθησία του συγκεκριμένου προϊόντος στην κοινοτική αγορά.
(2)
Ενδείκνυται, ιδίως, να διασφαλισθεί η υπό ίσους όρους και συνεχής πρόσβαση όλων των εισαγωγέων της Κοινότητας στις εν λόγω ποσοστώσεις και η αδιάλειπτη επιβολή των δασμών που προβλέπονται για τις ποσοστώσεις αυτές σε όλες τις εισαγωγές των εν λόγω προϊόντων, σε όλα τα κράτη μέλη, μέχρι την εξάντληση των ποσοστώσεων.
(3)
Προκειμένου να διασφαλισθεί η αποτελεσματικότητα της κοινής διαχείρισης των ποσοστώσεων, θα πρέπει να επιτραπεί στα κράτη μέλη να αντλούν από τις ποσοστώσεις τις αναγκαίες ποσότητες που αντιστοιχούν στις πραγματικές εισαγωγές τους. Αυτή η μέθοδος διαχείρισης απαιτεί στενή συνεργασία μεταξύ των κρατών μελών και της Επιτροπής η οποία θα πρέπει, ιδίως, να μπορεί να παρακολουθεί τον ρυθμό εξάντλησης των ποσοστώσεων και να ενημερώνει σχετικά τα κράτη μέλη.
(4)
Ο κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (1), προβλέπει ένα σύστημα διαχείρισης των δασμολογικών ποσοστώσεων το οποίο ακολουθεί τη χρονολογική σειρά των ημερομηνιών υποβολής των διασαφήσεων για θέση σε ελεύθερη κυκλοφορία. Η Επιτροπή και τα κράτη μέλη θα πρέπει να διαχειρίζονται τις δασμολογικές ποσοστώσεις που ανοίγονται με τον παρόντα κανονισμό σύμφωνα με το εν λόγω σύστημα.
(5)
Ο κανονισμός (ΕΚ) αριθ. 379/2004 του Συμβουλίου, της 24ης Φεβρουαρίου 2004, για το άνοιγμα και τον τρόπο διαχείρισης αυτόνομων κοινοτικών δασμολογικών ποσοστώσεων για ορισμένα προϊόντα αλιείας (2) έπαψε να ισχύει στις 31 Δεκεμβρίου 2006. Δεν υπήρχαν διαθέσιμες αυτόνομες δασμολογικές ποσοστώσεις για την περίοδο μεταξύ 1ης Ιανουαρίου 2007 και της έναρξης ισχύος του παρόντος κανονισμού. Επιπλέον, δεδομένου ότι όλες οι ποσοστώσεις που ανοίγονται βάσει του παρόντος κανονισμού υπόκεινται στους όρους που ισχύουν όσον αφορά την τελική χρήση, προκειμένου να απολαύουν του προτιμησιακού δασμολογικού καθεστώτος, δεν είναι δυνατή η αναδρομική εφαρμογή του παρόντος κανονισμού. Κατά συνέπεια, για να εξασφαλισθεί ως ένα βαθμό η συνέχεια με το προηγούμενο καθεστώς ποσοστώσεων, θα πρέπει να προβλεφθεί ένα διάδοχο καθεστώς, ώστε να καταστεί δυνατόν να χορηγηθεί μείωση των εισαγωγικών δασμών των προϊόντων αλιείας που έχουν τεθεί σε ελεύθερη κυκλοφορία μεταξύ της 1ης Ιανουαρίου 2007 και της έναρξης ισχύος του παρόντος κανονισμού. Το διάδοχο καθεστώς θα πρέπει να λαμβάνει δεόντως υπόψη τους όρους που ισχύουν όσον αφορά την τελική χρήση και τις διαθέσιμες ποσότητες των συγκεκριμένων ποσοστώσεων.
(6)
Δεδομένου του επείγοντος χαρακτήρα του θέματος, ενδείκνυται να παραχωρηθεί εξαίρεση από το χρονικό διάστημα των έξι εβδομάδων που μνημονεύεται στο μέρος Ι σημείο 3 του πρωτοκόλλου σχετικά με τον ρόλο των εθνικών κοινοβουλίων στην Ευρωπαϊκή Ένωση, το οποίο προσαρτάται στη συνθήκη για την Ευρωπαϊκή Ένωση και στις συνθήκες για την ίδρυση των Ευρωπαϊκών Κοινοτήτων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι εισαγωγικοί δασμοί για τα προϊόντα που απαριθμούνται στο παράρτημα αναστέλλονται, στο πλαίσιο των δασμολογικών ποσοστώσεων, σύμφωνα με τους αναγραφόμενους συντελεστές και κατά τις αναγραφόμενες περιόδους και μέχρι τις ποσότητες που αναφέρονται για καθένα από αυτά.
2. Οι εισαγωγές των προϊόντων που απαριθμούνται στο παράρτημα καλύπτονται από τις ποσοστώσεις της παραγράφου 1, μόνον εφόσον η δηλωθείσα δασμολογητέα αξία είναι τουλάχιστον ίση με την τιμή αναφοράς που έχει καθορισθεί ή πρόκειται να καθορισθεί σύμφωνα με το άρθρο 29 του κανονισμού (ΕΚ) αριθ. 104/2000 του Συμβουλίου, της 17ης Δεκεμβρίου 1999, για την κοινή οργάνωση των αγορών των προϊόντων αλιείας και υδατοκαλλιέργειας (3).
Άρθρο 2
Η Επιτροπή διαχειρίζεται τις δασμολογικές ποσοστώσεις που αναφέρονται στο άρθρο 1 σύμφωνα με τα άρθρα 308 α, 308 β και 308 γ του κανονισμού (ΕΟΚ) αριθ. 2454/93.
Άρθρο 3
Η Επιτροπή και τα κράτη μέλη συνεργάζονται στενά προκειμένου να διασφαλίζουν την τήρηση του παρόντος κανονισμού.
Άρθρο 4
1. Οι δασμοί των προϊόντων αλιείας που έχουν τεθεί σε ελεύθερη κυκλοφορία μεταξύ της 1ης Ιανουαρίου 2007 και της 17ης Ιουλίου 2007 και τα οποία εμπίπτουν στο πεδίο εφαρμογής προϊόντων μιας από τις δασμολογικές ποσοστώσεις που απαριθμούνται στο παράρτημα, μπορούν να μειώνονται κατόπιν αιτήματος του διασαφιστή, σύμφωνα με τους καθορισθέντες δασμολογικούς συντελεστές.
2. Το αίτημα υποβάλλεται το αργότερο στις 14 Αυγούστου 2007, στο αρμόδιο για τη θέση σε ελεύθερη κυκλοφορία του συγκεκριμένου προϊόντος τελωνείο, αναφέροντας την αντίστοιχη ποσόστωση. Συνοδεύεται από όλα τα κατάλληλα έγγραφα που αποδεικνύουν ότι το εισαγόμενο προϊόν εμπίπτει στο πεδίο εφαρμογής της ποσόστωσης και ότι χρησιμοποιήθηκε ή θα χρησιμοποιηθεί σύμφωνα με τους όρους που ισχύουν όσον αφορά την τελική χρήση, οι οποίοι ορίζονται στο παράρτημα για την εν λόγω δασμολογική ποσόστωση.
3. Το παρόν άρθρο ισχύει μόνον εάν τούτο επιτρέπεται από την εξισορρόπηση της σχετικής δασμολογικής ποσόστωσης κατά την ημερομηνία παραλαβής της δεόντως αιτιολογημένης αίτησης. Τα άρθρα 308 α, 308 β και 308 γ του κανονισμού (ΕΟΚ) αριθ. 2454/93 εφαρμόζονται τηρουμένων των αναλογιών.
Άρθρο 5
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Ιουλίου 2007.

Labels: 3
17
6